**J E G Y Z Ő K Ö N Y V**

**TESKÁND KÖZSÉG ÖNKORMÁNYZAT KÉPVISELŐTESTÜLETE**

**2018. NOVEMBER 29-I RENDES ÜLÉSÉRŐL.**

**J E G Y Z Ő K Ö N Y V**

Készült Teskánd Község Önkormányzat Képviselőtestülete 2018. november 29-i rendes üléséről.

Jelen vannak: Németh Ágnes polgármester, Dormán Jenő, Patakiné Sümegi Mária Erzsébet, Vizlendvai László, Simon Viktória, Sipos László képviselők, Fazekas István jegyző.

Távol volt: Bogár István képviselő

Németh Ágnes polgármester köszöntötte a megjelenteket, megállapította, hogy az ülés határozatképes, jegyzőkönyvvezetőnek javasolta Fazekas Istvánt, hitelesítőknek pedig Bogár István és Simon Viktória képviselőket.

A javaslatot a képviselőtestület egyhangúlag tudomásul vette.

**Ezután javaslatot tett a napirendre:**

**N A P I R E N D:**

1./ Bölcsőde pályázat

Előadó: Németh Ágnes polgármester

2./ Egyéb ügyek

A napirendi javaslatot a képviselőtestület egyhangúlag elfogadta

**1./ Bölcsőde pályázat**

Előadó: Németh Ágnes polgármester

A napirend tárgyalásában részt vett Soós Zoltán a Zalaber Kft. ügyvezetője.

Németh Ágnes polgármester tájékoztatta a képviselőtestület tagjait a Pénzügyminisztérium által kiírt bölcsődei pályázatról. Az önkormányzatnak a pályázathoz 15 %-ék önrészt kell vállalni. Ahhoz, hogy a volt templom épületben férőhely bővítés címén tudjanak pályázni az önkormányzatnak tulajdonába kell, hogy kerüljön az ingatlan. Az önkormányzat tulajdonában lévő telken új bölcsőde építése is szóba jöhetne. Az egyházközséggel az épület megvásárlásáról már előzetesen tárgyalt, hogy esetlegesen 3-4 részletben a vételárat kifizetik és az első részlet után az önkormányzat tulajdonába kerülne az ingatlan. A vételár tekintetében az egyház 18millió forintot szeretne az ingatlanért az önkormányzat értékbecslője ennél kevesebb összegre értékelte az ingatlant. Dönteni kellene, hogy milyen irányba induljanak el vele, vagy pedig ne foglalkozzanak vele.

Az előző ülést követően a volt iskola kápolna épületet megvizsgáltuk Soós Zoltán ügyvezető Urral, hogy alkalmas-e átalakítás után bölcsődének.

Soós Zoltán a volt óvoda épülete jelenleg lakatlan funkciót nem tölt be. Az elmúlt időszakban tetőzete beázott. Külső oldali repedés a falazaton nincsen. A tető szemlevételezésével megállapítható, hogy teljesen fel kell újítani, a faanyagot csak részben lehet felhasználni. A teljes épületet bölcsőde céljára nem szükséges igénybe venni, viszont felújításnál a tetőt a homlokzatot és a nyílászárókat csak egyben lehet kezelni.

Németh Ágnes polgármester elmondta, hogy az ügyben ügyvéddel is egyeztetett a pályázat benyújtásához a tulajdonjog megszerzése megoldható. Az egyházközség olyan biztosítékot kapna az adásvételi szerződésben, hogy az önkormányzat, mint vevő nem fizetése esetén a tulajdonjog visszaszállna az egyházközségre.

Az ülésre megérkezett Vizlendvai László képviselő.

Szalai Attila plébános: célszerűnek tartaná az adásvételt illetően a megállapodást mivel az egyházközség is kötve van az adásvételt illetően.

Dr. Gombocz Károly az értékbecslő által megállapított ártól eltérni nem tudnak, mivel az egyházközösség vagyona közösségi tulajdont képez és nekik ezt úgy kell kezelni, továbbá a püspökség a templom építésekor az építkezést jelentős összeggel támogatta azzal a feltétellel, hogy a templom épülete mellé plébániát is épít az egyházközség. Javasolja, hogy a vételár fedezetére az önkormányzat vegyen fel hitelt és akkor a plébánia építése is elkezdődne.

Németh Ágnes a hitel felvételének engedélyezési folyamata van, amely hosszú időt igényel, a pályázat benyújtásáig nem tudnák lefolytatni.

Vassné Kondor Valéria kérdése, hogy amennyiben a vételár kifizetésére a tulajdonjog átruházása után nem került sor mi történik az önkormányzati ráfordítása értékével ?

Németh Ágnes ez az önkormányzat kockázata.

A 0-3 éves korosztály létszáma a településen és a környező településeken 55 fő. Figyelembe kell venni azt is, hogy ez a létszám növekedni fog ezért 20 férőhelyes bölcsődét kell építeni.

Bölcsőde építés a Magyar Falu Programban is kiemelt célterület lesz, várhatóan erre is lehet pályázatot benyújtani. Jó lenne, hogy az önrészre külön lehetne pályázni. Miután mi vagyunk a vevőnk nekünk kell árat mondani mennyiért vennénk meg a területet.

Dr. Gombocz Károly a felelőssége az egyházközség vezetésének teljesen azonos az önkormányzatéval mivel mi is képviseletet látunk el. Az ingatlant értékbecslővel felmérettük, aki az értékét 18 millió forintba határozta meg. A felmérés óta 3 év eltelt azóta az épület ugyan amortizálódott, de az ingatlan árak emelkedtek. A kiindulás mindenképpen 18 millió forint lehet azért, hogy reálisan tudjunk dönteni, újra értékeltetni kellene az ingatlant.

Németh Ágnes megnézettem ingatlan szakértővel és 13 millió forintnál nem ér többet.

Patakiné Sümegi Mária Erzsébet a két értékbecslés között jelentős a különbség ezért az újra értékelés mindenképpen indokolt.

Vizlendvai László az érték meghatározásához egyetért a felméréssel vizsgálni kell azt is, hogy a pályázati önrészt miből biztosítja az önkormányzat.

Sipos László a bölcsőde szükségességével egyetért, de pénzügyi fedezet nélkül nem szabad nekiállni.

Vassné Kondor Valéria ha a szolgálati lakás építésének csak akkor állhatunk neki ha pénzügyi fedezetét megteremtettük, addig erre engedélyért hiába megyünk a püspökséghez.

Németh Ágnes a bölcsőde építéséhez szükséges önrészt fedezetét most még nem látjuk.

Vizlendvai László mind az adásvétel mind a pályázat komoly önrészt igényel.

Sipos László először az értékbecslést végeztessük el.

Patakiné Sümegi Mária Erzsébet a források ismerete nélkül nem lehet dönteni, ma amiben meg lehet állapodni az értékbecslés szükségessége. Kérdése, hogy a pályázat kedvező elbírálása esetén a nem támogatott rész felújítására honnan lesz az önkormányzatnak forrása.

Németh Ágnes kérdése, hogy van-e az értékbecslőre javaslat.

Vassné Kondor Valéria egyetért az ingatlan felértékeltetésével.

Dormán Jenő az önkormányzat tulajdonában van két olyan ingatlan amely eladható és a szükséges önrészhez felhasználható.

Vizlendvai László kérdése, hogy volt-e érdeklődő az eladásra meghirdetett építési telekre?

Patakiné Sümegi Mária Erzsébet javasolta, hogy keresse meg a polgármester Asszony a Klebelsberg Központot tudják-e támogatni a bölcsőde építését, mivel azzal a jelenlegi bölcsőde épületrész az általános iskolának átadható lenne. Kérdése, hogy mennyi vidéki gyerek jár a bölcsődébe?

Németh Ágnes az elhangzottak figyelembevételével először az ingatlan értékbecslését végeztessék el és pályázatíróval becsültessék meg mennyi önrész szükséges.

Soós Zoltán az ingatlan felújítási költségének meghatározásában tudok segíteni, de ahhoz az épület alaprajza szükséges, amennyiben az helyben nem fellelhető az a Levéltárból kikérhető.

2./ Egyéb ügyek

**Élelmezési normák és térítési díjak változása**

Németh Ágnes polgármester tájékoztatta a képviselőtestületet, hogy megkereste az Atroplusz Kft-, hogy a képviselőtestület fogadja el a szállított étel árának emelését. Kérését azzal ind okolta , hogy a nyersanyagárakban és a rezsi költségekben jelentős emelkedés történt.

Patakiné Sümegi Mária Erzsébet nem támogatott az ha valami csak tízórai ellátást vesz igénybe a kérdése hogy van-e ilyen. Ha van akkor változtasson az önkormányzat ezen, hogy minden étkezést csak főétkezéssel lehessen igénybe venni. Az iskolai norma mindenképpen emelkedjen, de ne ennyivel, ezt nem tartja indokoltnak.

Vizlendvai László tapasztalata szerint nem az étel minőségével hanem a személyzet hozzáállásával vannak gondok. pl. stílus, hangnem.

Sipos László kérdése miért drágább a bölcsődei étkezés, mint az iskolai.

Patakiné Sümegi Mária Erzsébet keressék meg az Atroplusz Kft. indokolja meg az étel árának emelését.

A javaslatot a képviselőtestület tagjai támogatták a döntést a következő ülésre halasztották.

Németh Ágnes a Toldi utca vízelvezetésével kapcsolatban elmondta, hogy árajánlatot kért a tervezésre, amelyet a képviselőknek tanulmányozásra megküldött. Tudomása szerint Horváth Norbert ingatlanára vevő jelentkezett, aki csak a vízelvezetési probléma rendezését követően vásárolja meg a telket.

Vizlendvai László nagyon magas azt ár.

Sipos László ha ennyibe kerül a tervezés akkor mennyibe kerül a kivitelezés.

Vizlendvai László tárgyalni kell a tervezővel csökkentse az árat.

Németh Ágnes az önkormányzat tulajdonában lévő építési telek eladásával biztosítható lenne a vízelvezetéshez szükséges forrás.

Fazekas István a korábban meghirdetett vételár magas azon az áron az önkormányzat a telket eladni nem tudja. Jelenlegi forgalmi értéke 7 millió forint.

Németh Ágnes tájékoztatta a képviselőtestület arról, hogy a téli hól takarításra és só szórásra a szerződést megkötette Penczák Ádám Zalaszentgyörgyi vállalkozóval.

Németh Ágnes december hónapban a következő rendezvények kerülnek megtartásra:

* december 2-án idősek napja
* december 5-én közmeghallgatás
* december 20-án karácsonyvárás

Patakinés Sümegi Mária kérdése, hogy a Petőfi utcában leszakadt járda mikor kerül helyreállításra.

Németh Ágnes elmondta, hogy a helyreállításra vis maior pályázat került beadásra, amelynek elbírálásáig nem lehet a munkát elkezdeni.

Kmf.

Németh Ágnes Fazekas István

polgármester jegyző

Dormán Jenő Patakiné Sümegi Mária Erzsébet

jegyzőkönyv-hitelesítők